**Sporočilo za javnost**

**Slovenski etnografski muzej**

Ljubljana, 25. januar 2022

**SEM v letu 2022**

**V Slovenskem etnografskem muzeju leto 2022 posvečamo trem večjim projektom: stalni postavitvi Plečnikove Lectarije, občasni razstavi o svetih konjih in nebesnih jezdecih ter eksperimentalni razstavi o produkciji bombaža skozi prostor in čas. Na ogled bo tudi več manjših ali priložnostnih razstav (npr. zbirka stripov evropskega klasika Hergerja, manjša postavitev za obeležje 100-letnice odkritja Tutankamonove grobnice, več osebnih razstav obiskovalcev ter razstava SEM kot Koordinatorja nesnovne kulturne dediščine, ki bo že tradicionalno za Slovenski kulturni praznik poklon eni izmed pustnih skupin na Slovenskem - tokrat Liškemu pustu). Razen tega SEM načrtuje pester ob razstavni program, skozi katerega bo prepletal snovno in nesnovno kulturno dediščino, izpostavljal aktualne teme, se s programom prilagajal času, v katerem živimo ter še naprej angažirano deloval kot odprt prostor za srečevanja in stike med obiskovalci in gradivom, ki ga hrani.**

SEM se lahko pohvali z **novo preurejenim pritličjem razstavne hiše,** ki ga je za prijaznejši sprejem obiskovalcev odprl že decembra 2021. Muzejska avla sedaj združuje recepcijo s **Trgovino SEM**, obsega prostor za večnamenske dejavnosti (Atelje SEM), kjer v enem delu v **delavnici Malega mojstra** poteka program za otroke, v drugem pa živa muzejska dejavnost – **tkanje**.

**NOVE RAZSTAVE V LETU 2022**

Z odprtjem **PLEČNIKOVE LECTARIJE / GALERIJE**, ki bo dobila nov prostor v razstavni hiši kot stalna razstava (predvidoma pomladi 2022), bo SEM obeležil **150-letnico rojstva arhitekta Jožeta Plečnika.** Programsko bo razstava povezana z novo Trgovino SEM in posodobljenim programom, v katerega bodo vključeni slovenski rokodelci, obrtniki in sodobni ustvarjalci.

**Plečnikova Lectarija, ki je bila leta 1938 izdelana po načrtih slovenskega arhitekta Jožeta Plečnika in velja za edino ohranjeno opremo izdelano po načrtih mojstra, je bila do nedavnega oprema muzejske trgovine SEM, v letu 2022 pa bo dobila svoj prostor v muzeju kot stalna postavitev. SEM bo s to razstavo prepletel izjemno Plečnikovo dediščino s svojimi zbirkami.**

**(avtorica: dr. Tanja Roženbergar, SEM:** tanja.rozenbergar@etno-muzej.si)

Interdisciplinarna razstava **SVETI KONJI – NEBESNI JEZDECI**, ki bo predvidoma odprta v sredi leta 2022, bo primerjalno razkrivala razsežnost duhovne kulture različnih kulturnih krajin, ki se dotikajo konjev in človeka oz. stikov med človekom in konji. Razstavljeno bo zunaj evropsko gradivo iz Azije in Afrike, ki ga hrani SEM, duhovni in verski pomen konjev na Slovenskem pa bo na razstavi zastopan z arheološkim gradivom. Z eksponati iz drugih muzejev in galerij bodo predstavljeni svetniški jezdeci iz krščanstva na Slovenskem. Obenem bo na razstavi predstavljen del popularne kulture in bogate produkcije fantastičnih konjskih likov iz otroških pravljic, filmov, risank, itd..

(avtor: dr. Marko Frelih, SEM: marko.frelih@etno-muzej.si)

**Za november SEM načrtuje** eksperimentalno razstavo **PRODUKCIJA BOMBAŽA SKOZI PROSTOR IN ČAS**, ki nastaja v sklopu EU projekta Etnografski in muzeji svetovnih kultur kot prostori skrbi**,** katerega partner je SEM. Razstava bo predstavila doslej neraziskano indijsko zbirko muzeja ter nove elemente zbirke iz Toga ter ju povezala z aktualnim vprašanjem podnebnih sprememb s poudarkom na proizvodnji bombaža, ki je v tej luči še posebej problematičen zaradi izkoriščanja naravnih virov in človeškega dela.

(vodja razstavnega projekta: Tina Palaić, SEM: tina.palaic@etno-muzej.si)

**Med manjšimi razstavami SEM izpostavlja** osebne razstave posameznikov in/ali muzejskih obiskovalcev. Uspešen cikel razstav s skupnim naslovom *Moje življenje, moj svet* spremlja drugo stalno razstavo – *Jaz mi in drugi* in ponuja posameznikom, da skozi vprašanja, kot so »Kdo sem? Kdo je moj svet?«, odgovarjajo preko lastne razstave. Prva v nizu je osebna razstava oblikovalke Jasne Kralj Pavlovec, ki se na svoji razstavi, naslovljeni **jas (in) SEM**, predstavlja z osmimi projekti, ujetimi na zarisih v svetlobni valj in predstavljajo sodelovanja med oblikovalko in SEM v preteklih dvajsetih letih. Razstava je na ogled od 21. januarja naprej. (mentorica: Sonja Kogej Rus, SEM: sonja.kogej-rus@etno-muzej.si)

Priložnostno predstavitev ob 100. obletnici odkritja Tutankamonove grobnice pod naslovom **Stoletje zlatega faraona** SEM načrtuje za november 2022. (avtor: dr. Marko Frelih, SEM: marko.frelih@etno-muzej.si)

Med gostujočimi manjšimi razstavami gre izpostaviti razstavo **Atak: Fan Art - kako biti detektiv** o zbirki stripov (med drugim o Tintinu) evropskega klasika Hergerja. Razstavo pripravlja SEM v sodelovanju s Stripburger / Forum Ljubljana. (kustodinja: dr. Bojana Rogelj Škafar, SEM: bojana.rogelj-skafar@etno-muzej.si)

Kot nacionalni **Koordinator varstva nesnovne kulturne dediščine** bo SEM ob letošnjem Slovenskem kulturnem prazniku (8. februar 2022) odprl manjšo razstavo **Liški pust** o pustni šegi, ki predstavlja svatovski sprevod in je značilna za območje Kanalskega Kolovrata. Njihova posebnost so obrazna naličja, ki jih danes jih izdelujejo iz aluminija. (avtorica: mag. Adela Pukl, SEM: adela.pukl@etno-muzej.si)

Nenazadnje SEM v letu 2022 pričenja s pripravami na **100. obletnico Slovenskega etnografskega** muzeja, ki jo bo z mnogimi razstavami in dogodki obeleževal v letu 2023.

**RAZSTAVI IZ LETA 2021**

Osrednja razstava iz leta 2021 **Ljudska umetnost med domom in svetom: Zbirki SEM in ljudske umetnosti NSK skupine IRWIN** ostaja na ogled še vse leto 2022. Na razstavi, kjer slovenska ljudska umetnost sreča globalno ljudsko umetnost NSK, SEM med drugim pripravlja vodene oglede z avtorico ter njenimi gosti ter drug program, ki bo na voljo vse do konca leta.

(avtorica: dr. Bojana Rogelj Škafar, SEM: bojana.rogelj-skafar@etno-muzej.si)

Decembra 2021 odprta razstava **Mi za mizo: Od snovnega do simbolnega**, ki pripoveduje zgodbe o vsakdanjem predmetu številnih namembnosti in tisočerih pomenov, je zaokrožila svoja obeleževanja v letu, ki je bilo posvečeno nazivu **Slovenija – Evropska gastronomska regija 2021.** Ob omizjih bo do marca SEM organiziral spremljevalni program z različnimi institucijami in vodene pogovore z lastniki miz ter in s strežnim osebjem.

(avtorica: mag. Polona Sketelj, SEM: polona.sketelj@etno-muzej.si)

**Kontakt:**

*Maja Kostric Grubišić*, Služba za komuniciranje SEM,

E: maja.kostric@etno-muzej.si, etnomuz@etno-muzej.si, T: 010 3008 700